《春初雨雪新霁过乌龙潭访谢少连》
明代·顾大猷

林竹谁开径，春江暂系船。
青山君偶借，沧海兴应偏。
城阙留晴雪，衣裳净夕烟。
泠然心赏得，佳处若为传。

作者简介：明扬州府江都人，字所建，自号南湘外史。夏国公顾成裔孙。以侯家子弟补勋卫，旋谢病归。折节读书，广延四方宾客，时议以为四公子复出。辽事告急，以荐募江淮水师勤王，兵甫出，被谗下狱，谪戍，寻赦还。崇祯二年，后金兵至京师城下，大猷单车渡淮，欲独身赴斗，闻解严乃还。后郁郁不得志而卒。有《镇远先献记》。